title: 2014/351/UE: Deċiżjoni tal-Kunsill tat- 13 ta' Mejju 2014 dwar il-konklużjoni tal-Protokoll miftiehem bejn l-Unjoni Ewropea u r-Repubblika tal-Madagaskar li jistipula l-opportunitajiet tas-sajd u l-kontribuzzjoni finanzjarja previsti mill-Ftehim ta' Sħubija dwar is-Sajd fis-seħħ bejn iż-żewġ Partijiet

text:
               14.6.2014

               MT

               Il-Ġurnal Uffiċjali tal-Unjoni Ewropea

               L 175/24

         DEĊIŻJONI TAL-KUNSILL
   tat-13 ta' Mejju 2014
   dwar il-konklużjoni tal-Protokoll miftiehem bejn l-Unjoni Ewropea u r-Repubblika tal-Madagaskar li jistipula l-opportunitajiet tas-sajd u l-kontribuzzjoni finanzjarja previsti mill-Ftehim ta' Sħubija dwar is-Sajd fis-seħħ bejn iż-żewġ Partijiet

      (2014/351/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43 tiegħu, flimkien mal-punt (a) tal-Artikolu 218(6) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Fil-15 ta' Novembru 2007 il-Kunsill adotta r-Regolament (KE) Nru 31/2008 dwar il-konklużjoni tal-Ftehim ta' Sħubija dwar is-Sajd bejn il-Komunità Ewropea u r-Repubblika tal-Madagaskar (minn issa “il-Ftehim ta' Sħubija”) (1).

               (2)

               L-Unjoni nnegozjat Protokoll ġdid mar-Repubblika tal-Madagaskar li joffri opportunitajiet tas-sajd lill-bastimenti tal-UE fl-ilmijiet li fihom il-Madagaskar jeżerċita s-sovranità jew il-ġuriżdizzjoni tiegħu fuq is-sajd (minn issa “il-Protokoll il-ġdid”).

               (3)

               Dan il-Protokoll il-ġdid ġie ffirmat abbażi tad-Deċiżjoni tal-Kunsill 2012/826/UE (2) u huwa applikat provviżorjament mit-28 ta' Novembru 2012.

               (4)

               I-Protokoll għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Protokoll miftiehem bejn l-Unjoni Ewropea u r-Repubblika tal-Madagaskar li jistipula l-opportunitajiet tas-sajd u l-kontribuzzjoni finanzjarja previsti mill-Ftehim ta' Sħubija dwar is-sajd bejn il-Komunità Ewropea u r-Repubblika tal-Madagaskar fis-seħħ bejn iż-żewġ Partijiet (“il-Protokoll”) (3) huwa b'dan approvat f'isem l-Unjoni.
   Artikolu 2
   Il-President tal-Kunsill għandu jipproċedi, f'isem l-Unjoni, bin-notifika prevista fl-Artikolu 16 tal-Protokoll (4).
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tiegħu.

      Magħmul fi Brussell, it-13 ta' Mejju 2014.

            Għall-Kunsill

            Il-President

         E. VENIZELOS

      (1)  ĠU L 15, 18.1.2008, p. 1.

      (2)  Deċiżjoni tal-Kunsill 2012/826/UE tat-28 ta' Novembru 2012 dwar l-iffirmar, f'isem l-Unjoni Ewropea, u l- applikazzjoni provviżorja tal-Protokoll miftiehem bejn l-Unjoni Ewropea u r-Repubblika tal- Madagaskar li jistipula l-opportunitajiet tas-sajd u l-kontribuzzjoni finanzjarja previsti mill- Ftehim ta' Sħubija dwar is-Sajd fis-seħħ bejn iż-żewġ Partijiet (ĠU L 361, 31.12.2012, p. 11).

      (3)  It-test tal-Protokoll ġie ppubblikat fi ĠU L 361, 31.12.2012, p. 12 flimkien mad-Deċiżjoni dwar l-iffirmar.

      (4)  Id-data tad-dħul fis-seħħ tal-Protokoll se tkun ippubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni (UE) 2015/1651 tal-Parlament Ewropew tad-29 ta' April 2015 dwar il-kwittanza għall-implimentazzjoni tal-baġit tal-Aġenzija Ewropea għas-Sustanzi Kimiċi għas-sena finanzjarja 2013

text:
               30.9.2015

               MT

               Il-Ġurnal Uffiċjali tal-Unjoni Ewropea

               L 255/219

      DEĊIŻJONI (UE) 2015/1651 TAL-PARLAMENT EWROPEW
      tad-29 ta' April 2015
      dwar il-kwittanza għall-implimentazzjoni tal-baġit tal-Aġenzija Ewropea għas-Sustanzi Kimiċi għas-sena finanzjarja 2013
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Aġenzija Ewropea għas-Sustanzi Kimiċi għas-sena finanzjarja 2013,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sustanzi Kimiċi għas-sena finanzjarja 2013, flimkien mat-tweġibiet tal-Aġenzija (1),

                  —

                  wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Aġenzija għall-implimentazzjoni tal-baġit għas-sena finanzjarja 2013 (05304/2013 — C8–0054/2015)

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3),

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (4), u b'mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (5), u b'mod partikolari l-Artikolu 97 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (6),

                  —

                  wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (7), u b'mod partikolari l-Artikolu 108 tiegħu,

                  —

                  wara li kkunsidra l-Artikolu 94 u l-Anness V tar-Regoli ta' Procedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A8–0073/2015),

         1.

            Jagħti l-kwittanza lid-Direttur Eżekuttiv tal-Aġenzija Ewropea għas-Sustanzi Kimiċi, fir-rigward tal-implimentazzjoni tal-baġit tal-Aġenzija għas-sena finanzjarja 2013;

         2.

            Jippreżenta l-kummenti tiegħu fir-riżoluzzjoni t'hawn taħt;

         3.

            Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għas-Sustanzi Kimiċi, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

               Il-President

            Martin SCHULZ

               Is-Segretarju Ġenerali

            Klaus WELLE

         (1)  ĠU C 442, 10.12.2014, p. 132.

         (2)  Ara n-nota f'qiegħ il-paġna 1.

         (3)  ĠU L 248, 16.9.2002, p. 1.

         (4)  ĠU L 298, 26.10.2012, p. 1.

         (5)  ĠU L 396, 30.12.2006, p. 1.

         (6)  ĠU L 357, 31.12.2002, p. 72.

         (7)  ĠU L 328, 7.12.2013, p. 42.


title: 2014/675/UE: Deċiżjoni tal-Kunsill tal- 25 ta' Settembru 2014 dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda għall-Anness II tal-Ftehim taż-ŻEE

text:
                  27.9.2014

                  MT

                  Il-Ġurnal Uffiċjali tal-Unjoni Ewropea

                  L 283/47

            DEĊIŻJONI TAL-KUNSILL
      tal-25 ta' Settembru 2014
      dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda għall-Anness II tal-Ftehim taż-ŻEE

         (2014/675/UE)

      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 43(2), 114(1) u 168(4)(b), flimkien mal-Artikolu 218(9), tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
      Wara li kkunsidra l-proposta mill-Kummissjoni Ewropea,
      Billi:

                  (1)

                  Il-Ftehim dwar iż-Żona Ekonomika Ewropea (2) (“il-Ftehim taż-ŻEE”) daħal fis-seħħ fl-1 ta' Jannar 1994.

                  (2)

                  Skont l-Artikolu 98 tal-Ftehim taż-ŻEE, il-Kumitat Konġunt taż-ŻEE jista' jiddeċiedi li jemenda, inter alia, l-Anness II tal-Ftehim taż-ŻEE.

                  (3)

                  L-Anness II tal-Ftehim taż-ŻEE fih dispożizzjonijiet u arranġamenti speċifiċi dwar regolamenti tekniċi, standards, ittestjar u ċertifikazzjoni.

                  (4)

                  Ir-Regolament (KE) Nru 1107/2009 tal-Parlament Ewropew u tal-Kunsill (3) għandu jiġi inkorporat fil-Ftehim taż-ŻEE.

                  (5)

                  Ir-Regolament ta' Implimentazzjoni tal-Kummissjoni (UE) Nru 540/2011 (4) għandu jiġi inkorporat fil-Ftehim taż-ŻEE.

                  (6)

                  Ir-Regolament ta' Implimentazzjoni tal-Kummissjoni (UE) Nru 541/2011 (5) għandu jiġi inkorporat fil-Ftehim taż-ŻEE.

                  (7)

                  Ir-Regolament tal-Kummissjoni (UE) Nru 544/2011 (6) għandu jiġi inkorporat fil-Ftehim taż-ŻEE.

                  (8)

                  Ir-Regolament tal-Kummissjoni (UE) Nru 545/2011 (7) għandu jiġi inkorporat fil-Ftehim taż-ŻEE.

                  (9)

                  Ir-Regolament tal-Kummissjoni (UE) Nru 546/2011 (8) għandu jiġi inkorporat fil-Ftehim taż-ŻEE.

                  (10)

                  Ir-Regolament tal-Kummissjoni (UE) Nru 547/2011 (9) għandu jiġi inkorporat fil-Ftehim taż-ŻEE.

                  (11)

                  Ir-Regolament ta' Implimentazzjoni tal-Kummissjoni (UE) Nru 844/2012 (10) għandu jiġi inkorporat fil-Ftehim taż-ŻEE.

                  (12)

                  Ir-Regolament tal-Kummissjoni (UE) Nru 283/2013 (11) għandu jiġi inkorporat fil-Ftehim taż-ŻEE.

                  (13)

                  Ir-Regolament tal-Kummissjoni (UE) Nru 284/2013 (12) għandu jiġi inkorporat fil-Ftehim taż-ŻEE.

                  (14)

                  Ir-Regolament (KE) Nru 1107/2009 iħassar id-Direttivi tal-Kunsill 79/117/KEE (13) u 91/414/KEE (14), li huma inkorporati fil-Ftehim taż-ŻEE u li konsegwentement għandhom jitħassru taħt il-Ftehim taż-ŻEE.

                  (15)

                  Ir-Regolament (UE) Nru 283/2013 iħassar ir-Regolament (UE) Nru 544/2011, li huwa inkorporat fil-Ftehim taż-ŻEE u li konsegwentement għandu jitħassar taħt il-Ftehim taż-ŻEE.

                  (16)

                  Ir-Regolament (UE) Nru 284/2013 jħassar ir-Regolament (UE) Nru 545/2011, li huwa inkorporat fil-Ftehim taż-ŻEE u li konsegwentement għandu jitħassar taħt il-Ftehim taż-ŻEE.

                  (17)

                  L-Anness II tal-Ftehim taż-ŻEE għandu għalhekk jiġi emendat kif meħtieġ.

                  (18)

                  Il-pożizzjoni tal-Unjoni fil-Kumitat Konġunt taż-ŻEE għandha għalhekk tkun ibbażata fuq l-abbozz ta' Deċiżjoni li jinsab mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar l-emenda proposta tal-Anness II (Regolamenti tekniċi, standards, ittestjar u ċertifikazzjoni) tal-Ftehim taż-ŻEE għandha tkun ibbażata fuq l-abbozz ta' Deċiżjoni tal-Kumitat Konġunt taż-ŻEE mehmuż ma' din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fid-data tal-adozzjoni tagħha.

         Magħmul fi Brussell, il-25 ta' Settembru 2014.

               Għall-Kunsill

               Il-President

            F. GUIDI

         (1)  ĠU L 305, 30.11.1994, p. 6.

         (2)  ĠU L 1, 3.1.1994, p. 3.

         (3)  Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

         (4)  Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati (ĠU L 153, 11.6.2011, p. 1).

         (5)  Regolament ta' Implimentazzjoni tal-Kummissjoni (UE) Nru 541/2011 tal-1 ta' Ġunju 2011 li jemenda r-Regolament ta' Implimentazzjoni (UE) Nru 540/2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill fir-rigward tal-lista tas-sustanzi attivi approvati (ĠU L 153, 11.6.2011, p. 187).

         (6)  Regolament tal-Kummissjoni (UE) Nru 544/2011 tal-10 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mar-rekwiżiti tad-dejta għas-sustanzi attivi (ĠU L 155, 11.6.2011, p. 1).

         (7)  Regolament tal-Kummissjoni (UE) Nru 545/2011 tal-10 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill fir-rigward ir-rekwiżiti tad-dejta dwar prodotti għall-ħarsien tal-pjanti (ĠU L 155, 11.6.2011, p. 67).

         (8)  Regolament tal-Kummissjoni (UE) Nru 546/2011 tal-10 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill dwar prinċipji uniformi għall-evalwazzjoni u l-awtorizzazzjoni ta' prodotti għall-protezzjoni tal-pjanti (ĠU L 155, 11.6.2011, p. 127).

         (9)  Regolament tal-Kummissjoni (UE) Nru 547/2011 tat-8 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill fir-rigward tar-rekwiżiti ta' tikkettjar tal-prodotti għall-protezzjoni tal-pjanti (ĠU L 155, 11.6.2011, p. 176).

         (10)  Regolament ta' Implimentazzjoni tal-Kummissjoni (UE) Nru 844/2012 tat-18 ta' Settembru 2012 li jistabbilixxi d-dispożizzjonijiet meħtieġa għall-implimentazzjoni tal-proċedura ta' tiġdid għas-sustanzi attivi, kif previst fir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti (ĠU L 252, 19.9.2012, p. 26).

         (11)  Regolament ta' Implimentazzjoni tal-Kummissjoni (UE) Nru 283/2013 tal-1 ta' Marzu 2013 li jistipula r-rekwiżiti tad-dejta għas-sustanzi attivi, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti (ĠU L 93, 3.4.2013, p. 1).

         (12)  Regolament tal-Kummissjoni (UE) Nru 284/2013 tal-1 ta' Marzu 2013 li jistipula r-rekwiżiti tad-dejta għall-prodotti għall-ħarsien tal-pjanti, skont ir-Regolament (KE) Nru 1107/2009 tal-Parlament Ewropew u tal-Kunsill li jikkonċerna t-tqegħid fis-suq ta' prodotti għall-protezzjoni tal-pjanti (ĠU L 93, 3.4.2013, p. 85).

         (13)  Direttiva tal-Kunsill 79/117/KEE tal-21 ta' Diċembru 1978 li tiprojbixxi it-tqegħid fis-suq u l-użu ta' prodotti għall-protezzjoni tal-pjanti li jkun fihom ċerti sustanzi attivi (ĠU L 33, 8.2.1979, p. 36).

         (14)  Direttiva tal-Kunsill 91/414/KEE tal-15 ta' Lulju 1991 li tikkonċerna t-tqegħid fis-suq ta' prodotti għall-protezzjoni tal-pjanti (ĠU L 230, 19.8.1991, p. 1).

         ABBOZZ
         DEĊIŻJONI TAL-KUMITAT KONĠUNT TAŻ-ŻEE Nru …/2014
         ta'
         li temenda l-Anness II (Regolamenti tekniċi, standards, ittestjar u ċertifikazzjoni) tal-Ftehim taż-ŻEE
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (“il-Ftehim taż-ŻEE”), u b'mod partikolari l-Artikolu 98 tiegħu,
         Billi:

                     (1)

                     Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1) għandu jiġi inkorporat fil-Ftehim taż-ŻEE.

                     (2)

                     Ir-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati (2), kif ikkoreġut minn ĠU L 26, 28.1.2012, p. 38), għandu jiġi inkorporat fil-Ftehim taż-ŻEE.

                     (3)

                     Ir-Regolament ta' Implimentazzjoni tal-Kummissjoni (UE) Nru 541/2011 tal-1 ta' Ġunju 2011 li jemenda r-Regolament ta' Implimentazzjoni (UE) Nru 540/2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill fir-rigward tal-lista tas-sustanzi attivi approvati (3) għandu jiġi inkorporat fil-Ftehim taż-ŻEE.

                     (4)

                     Ir-Regolament tal-Kummissjoni (UE) Nru 544/2011 tal-10 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mar-rekwiżiti tad-dejta għas-sustanzi attivi (4) għandu jiġi inkorporat fil-Ftehim taż-ŻEE.

                     (5)

                     Ir-Regolament tal-Kummissjoni (UE) Nru 545/2011 tal-10 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill rigward ir-rekwiżiti tad-dejta dwar prodotti għall-ħarsien tal-pjanti (5) għandu jiġi inkorporat fil-Ftehim taż-ŻEE.

                     (6)

                     Ir-Regolament tal-Kummissjoni (UE) Nru 546/2011 tal-10 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill dwar prinċipji uniformi għall-evalwazzjoni u l-awtorizzazzjoni ta' prodotti għall-protezzjoni tal-pjanti (6) għandu jiġi inkorporat fil-Ftehim taż-ŻEE.

                     (7)

                     Ir-Regolament tal-Kummissjoni (UE) Nru 547/2011 tat-8 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill fir-rigward tar-rekwiżiti ta' tikkettjar tal-prodotti għall-protezzjoni tal-pjanti (7) għandu jiġi inkorporat fil-Ftehim taż-ŻEE.

                     (8)

                     Ir-Regolament ta' Implimentazzjoni tal-Kummissjoni (UE) Nru 844/2012 tat-18 ta' Settembru 2012 li jistabbilixxi d-dispożizzjonijiet meħtieġa għall-implimentazzjoni tal-proċedura ta' tiġdid għas-sustanzi attivi, kif previst fir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti (8) għandu jiġi inkorporat fil-Ftehim taż-ŻEE.

                     (9)

                     Ir-Regolament tal-Kummissjoni (UE) Nru 283/2013 tal-1 ta' Marzu 2013 li jistipula r-rekwiżiti tad-dejta għas-sustanzi attivi, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti (9) għandu jiġi inkorporat fil-Ftehim taż-ŻEE.

                     (10)

                     Ir-Regolament tal-Kummissjoni (UE) Nru 284/2013 tal-1 ta' Marzu 2013 li jistipula r-rekwiżiti tad-dejta għall-prodotti għall-ħarsien tal-pjanti, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti (10) għandu jiġi inkorporat fil-Ftehim taż-ŻEE.

                     (11)

                     Ir-Regolament (KE) Nru 1107/2009 jħassar id-Direttivi tal-Kunsill 79/117/KEE (11) u 91/414/KEE (12), li huma inkorporati fil-Ftehim taż-ŻEE u li konsegwentement għandhom jitħassru taħt il-Ftehim taż-ŻEE.

                     (12)

                     Ir-Regolament (UE) Nru 283/2013 iħassar ir-Regolament (UE) Nru 544/2011 li huwa inkorporat fil-Ftehim taż-ŻEE u li konsegwentement għandu jitħassar taħt il-Ftehim taż-ŻEE.

                     (13)

                     Ir-Regolament (UE) Nru 284/2013 iħassar ir-Regolament (UE) Nru 545/2011 li huwa inkorporat fil-Ftehim taż-ŻEE u li konsegwentement għandu jitħassar taħt il-Ftehim taż-ŻEE.

                     (14)

                     L-Anness II tal-Ftehim taż-ŻEE għandu għalhekk jiġi emendat kif meħtieġ,

               ADOTTA DIN ID-DEĊIŻJONI:
         Artikolu 1
         Il-Kapitolu XV tal-Anness II tal-Ftehim taż-ŻEE għandu jiġi emendat kif ġej:

                     1.

                     Il-punt li ġej jiddaħħal wara l-punt 12zzo (Id-Deċiżjoni tal-Kummissjoni 2013/204/UE):

                                 “13.

                                    32009 R 1107: Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1)
                                 Għall-finijiet ta' dan il-Ftehim, id-dispożizzjonijiet tar-Regolament għandhom jinqraw bl-adattamenti li ġejjin:

                                             (a)

                                             L-Istati tal-EFTA jkunu ħielsa li jillimitaw l-aċċess għas-suq tagħhom tal-prodotti għall-protezzjoni tal-pjanti li jkun fihom sustanzi attivi approvati bi qbil mad-Direttiva tal-Kunsill 91/414/KEE jew il-Miżuri tranżitorji fl-Artikolu 80 tar-Regolament (KE) Nru 1107/2009.

                                             (b)

                                             L-Istati tal-EFTA, bl-eċċezzjoni tal-Liechtenstein, jistgħu jkunu ‘l-Istat Membru relatur’ u ‘korelatur’.

                                             (c)

                                             Dan li ġej jiżdied mal-Artikolu 18:
                                             ‘L-allokazzjoni ta' evalwazzjoni tas-sustanzi attivi lejn Stat tal-EFTA, skont l-Artikolu 18(f) hija suġġetta għall-kunsens minn dak l-Istat.’

                                             (d)

                                             Dan li ġej jiżdied mal-Artikoli 37(4) u 42(2):
                                             ‘Għall-Istati tal-EFTA l-limitu ta' żmien ta' 120 jum għandu jibda mhux qabel id-data meta l-Att ta' approvazzjoni tas-sustanzi attivi li jinsabu fil-prodott għall-protezzjoni tal-pjanti jiġi inkorporat fil-Ftehim preżenti.’

                                             (e)

                                             Dan li ġej jiżdied mal-Artikolu 47(3):
                                             ‘Għall-Istati tal-EFTA l-limitu ta' żmien ta' 120 jum jibda mhux qabel id-data meta l-Att ta' approvazzjoni tas-sustanzi attivi li jinsabu fil-prodott għall-protezzjoni tal-pjanti b'riskju baxx jiġi inkorporat fil-Ftehim preżenti.’

                                             (f)

                                             Dan li ġej jiżdied mal-Artikolu 48:
                                             ‘L-Istati tal-EFTA jistgħu jillimitaw l-aċċess għas-suq tagħhom tal-prodotti għall-protezzjoni tal-pjanti li jkun fihom organiżmi ġenetikament modifikati, meta l-miżuri li jirrestrinġu jew jipprojbixxu dawk l-organiżmi jkunu ttieħdu skont l-Artikolu 23 tad-Direttiva 2001/18/KE, hekk kif adattati minn dan il-Ftehim.’

                                             (g)

                                             L-Artikolu 49 ma japplikax għal-Liechtenstein.

                                             (h)

                                             L-Artikolu 80(6) huwa sostitwit b'dan li ġej:
                                             ‘Prodotti għall-protezzjoni tal-pjanti awtorizzati skont id-dispożizzjonijiet nazzjonali applikabbli fil-mument tal-awtorizzazzjoni jistgħu jibqgħu jitqiegħdu fis-suq sa meta l-prodott għall-ħarsien tal-pjanti tkun saritlu valutazzjoni tar-riskju skont ir-Regolament (UE) Nru 1107/2009.’

                                             (i)

                                             Dan li ġej jiżdied ma' ‘Żona A — Tramuntana’ fl-Anness I:
                                             ‘l-Islanda, in-Norveġja’

                                             (j)

                                             Dan li ġej jiżdied ma' ‘Żona B — Ċentru’ fl-Anness I:
                                             ‘il-Liechtenstein’

                                 13a.

                                    32011 R 0540: Ir-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati, (ĠU L 153, 11.6.2011, p. 1), kif ikkorreġut minn ĠU L 26, 28.1.2012, p. 38, kif emendat minn:

                                             —

                                                32011 R 0541: Ir-Regolament ta' Implimentazzjoni tal-Kummissjoni (UE) Nru 541/2011 tat-1 ta' Ġunju 2011 (ĠU L 153, 11.6.2011, p. 187).

                                       Għall-finijiet ta' dan il-Ftehim, id-dispożizzjonijiet tar-Regolament għandhom jinqraw bl-adattamenti li ġejjin:
                                 L-Istati tal-EFTA jkunu ħielsa li jillimitaw l-aċċess għas-suq tagħhom tal-prodotti għall-protezzjoni tal-pjanti li jkun fihom sustanzi attivi approvati bi qbil mad-Direttiva tal-Kunsill 91/414/KEE jew il-Miżuri tranżitorji tar-Regolament (KE) Nru 1107/2009 l-Artikolu 80.

                                 13b.

                                    32011 R 0544: Ir-Regolament tal-Kummissjoni (UE) Nru 544/2011 tal-10 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mar-rekwiżiti tad-dejta għas-sustanzi attivi (ĠU L 155, 11.6.2011, p. 1).

                                 13c.

                                    32011 R 0545: Regolament tal-Kummissjoni (UE) Nru 545/2011 tal-10 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill rigward ir-rekwiżiti tad-dejta tal-prodotti għall-ħarsien tal-pjanti (ĠU L 155, 11.6.2011, p. 67).

                                 13d.

                                    32011 R 0546: Ir-Regolament tal-Kummissjoni (UE) Nru 546/2011 tal-10 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill dwar prinċipji uniformi għall-evalwazzjoni u l-awtorizzazzjoni ta' prodotti għall-protezzjoni tal-pjanti (ĠU L 155, 11.6.2011, p. 127):

                                 13e.

                                    32011 R 0547: Ir-Regolament tal-Kummissjoni (UE) Nru 547/2011 tat-8 ta' Ġunju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill fir-rigward tar-rekwiżiti ta' tikkettjar tal-prodotti għall-protezzjoni tal-pjanti (ĠU L 155, 11.6.2011, p. 176):
                                 Id-dispożizzjonijiet tar-Regolament għandhom, għall-finijiet ta' dan il-Ftehim, jinqraw bl-adattamenti li ġejjin:

                                             (a)

                                             Dan li ġej jiżdied mal-lista taħt it-titolu ‘RSh 1’ fil-punt 1.1 tal-Anness II:
                                             ‘IS: Eitrað í snertingu við augu.
                                             NO: Giftig ved øyekontakt.’

                                             (b)

                                             Dan li ġej jiżdied mal-lista taħt it-titolu ‘RSh 2’ fil-punt 1.1 tal-Anness II:
                                             ‘IS: Getur valdið ljósnæmingu.
                                             NO: Kan gi overfølsomhet for sollys/UV-stråling.’

                                             (c)

                                             Dan li ġej jiżdied mal-lista taħt it-titolu ‘RSh 3’ fil-punt 1.1 tal-Anness II:
                                             ‘IS: Efnið brennir húð og augu í snertingu við gufu og veldur kali í snertingu við vökva.
                                             NO: Kontakt med damp virker etsende på hud og øyne, og kontakt med væske gir frostskade.’

                                             (d)

                                             Dan li ġej jiżdied mal-lista fil-punt 1 tal-Anness III:
                                             ‘IS: Mengið ekki vatn með efninu eða íláti þess. (Hreinsið ekki búnað nálægt yfirborðsvatni/Koma skal í veg fyrir að mengun verði með afrennsli frá bæjarhlöðum og vegum.)
                                             NO: Unngå forurensning av vannmiljøet med produktet eller emballasjen. (Ikke rengjør spredeutstyr nær overflatevann/unngå forurensning via avrenning fra gårdsplasser og veier).’

                                             (e)

                                             Dan li ġej jiżdied mal-lista taħt it-titolu ‘SPo 1’ taħt it-titolu ‘Dispożizzjonijiet Speċifi’ fil-punt 2.1 tal-Anness III:
                                             ‘IS: Ef efnið kemst í snertingu við húð skal fyrst hreinsa það af með þurrum klút og skola síðan húðina með miklu vatni.
                                             NO: Etter kontakt med huden, fjern først produktet med en tørr klut, og vask deretter med mye vann.’

                                             (f)

                                             Dan li ġej jiżdied mal-lista taħt it-titolu ‘SPo 2’ taħt it-titolu ‘Dispożizzjonijiet Speċifi’ fil-punt 2.1 tal-Anness III:
                                             ‘IS: Þvoið allan hlífðarfatnað að lokinni notkun.
                                             NO: Vask alt personlig verneutstyr etter bruk.’

                                             (g)

                                             Dan li ġej jżidied mal-lista taħt it-titolu ‘SPo 3’ taħt it-titolu ‘Dispożizzjonijiet Speċifi’ fil-punt 2.1 tal-Anness III:
                                             ‘IS: Forðist innöndun reyks eftir að kveikt hefur verið í efninu og yfirgefið þegar í stað svæðið sem er til meðhöndlunar.
                                             NO: Pust ikke inn røyken etter at produktet har antent, og forlat det behandlede området øyeblikkelig.’

                                             (h)

                                             Dan li ġej jiżdied mal-lista taħt it-titolu ‘SPo 4’ taħt it-titolu ‘Dispożizzjonijiet Speċifi’ fil-punt 2.1 tal-Anness III:
                                             ‘IS: Opna skal ílátið utanhús og við þurr skilyrði.
                                             NO: Beholderen skal åpnes utendørs og under tørre forhold.’

                                             (i)

                                             Dan li ġej jiżdied mal-lista taħt it-titolu ‘SPo 5’ taħt it-titolu ‘Dispożizzjonijiet Speċifi’ fil-punt 2.1 tal-Anness III:
                                             ‘IS: Loftræsta skal úðuð svæði/gróðurhús (vandlega/eða í tilgreindan tíma/þar til úðinn hefur þornað) áður en farið er þangað inn aftur.
                                             NO: De behandlede områder/veksthus ventileres (grundig/eller angivelse av tid/inntil produktet har tørket) før man oppholder seg der igjen.’

                                             (j)

                                             Dan li ġej jiżdied mal-lista taħt it-titolu ‘SPe 1’ fil-punt 2.2 tal-Anness III:
                                             ‘IS: Til að vernda grunnvatn/jarðvegslífverur skal ekki nota þetta eða annað efni sem inniheldur (tilgreinið virkt efni eða flokk virkra efna eftir því sem við á) lengur eða oftar en (tilgreinið hversu lengi eða oft má nota efnið).
                                             NO: For å beskytte (grunnvannet/jordlevende organismer) må dette produktet eller andre produkter som inneholder (angi navnet på virksomt stoff eller gruppe av virksomme stoffer) kun brukes/ikke brukes mer enn (angi tidsperiode eller antall behandlinger).’

                                             (k)

                                             Dan li ġej jiżdied mal-lista taħt it-titolu ‘SPe 2’ fil-punt 2.2 tal-Anness III:
                                             ‘IS: Til að vernda grunnvatn/vatnalífverur skal ekki nota þetta efni (á tilgreinda jarðvegsgerð eða við tilgreindar aðstæður).
                                             NO: For å beskytte (grunnvannet/vannlevende organismer) må dette produktet ikke brukes (på beskrevet jordtype eller under beskrevne forhold).’

                                             (l)

                                             Dan li ġej jiżdied mal-lista taħt it-titolu ‘SPe 3’ fil-punt 2.2 tal-Anness III:
                                             ‘IS: Til að vernda vatnalífverur/plöntur utan markhóps/liðdýr utan markhóps/skordýr má ekki nota efnið nær óræktuðu landi/yfirborðsvatni en (tilgreind breidd svæðis sem er óheimilt að úða).
                                             NO: For å beskytte (vannlevende organismer/viltlevende planter/insekter/leddyr) må dette produktet ikke brukes nærmere enn (angi avstand) fra (overflatevann/kantvegetasjon).’

                                             (m)

                                             Dan li ġej jiżdied mal-lista taħt it-titolu ‘SPe 4’ fil-punt 2.2 tal-Anness III:
                                             ‘IS: Til að vernda vatnalífverur/plöntur utan markhóps má ekki nota efnið á malbikað, steinsteypt, hellulagðt eða malarborið yfirborð eða vegi (járnbrautarspor) eða önnur svæði þar sem hætt er við afrennsli út í umhverfið.
                                             NO: For å beskytte (vannlevende organismer/viltlevende planter) må dette produktet ikke brukes på harde overflater som asfalterte, betong- brostein- eller gruslagte områder og veier/jernbane, eller på andre områder med stor risiko for avrenning.’

                                             (n)

                                             Dan li ġej jiżdied mal-lista taħt it-titolu ‘SPe 5’ fil-punt 2.2 tal-Anness III:
                                             ‘IS: Til að vernda fugla/villt spendýr verður að gæta þess vandlega að efnið sé algerlega hulið jarðvegi; gætið þess sérstaklega að efnið sé hulið í endum raða.
                                             NO: For å beskytte (fugler/ville pattedyr) skal produktet innblandes i jorden. Sørg også for at produktet er helt innblandet i enden av radene.’

                                             (o)

                                             Dan li ġej jiżdied mal-lista taħt it-titolu ‘SPe 6’ fil-punt 2.2 tal-Anness III:
                                             ‘IS: Hreinsið upp allt efni, sem hefur farið til spillis, til að vernda fugla/villt spendýr.
                                             NO: For å beskytte (fugler/ville pattedyr) skal alt søl fjernes.’

                                             (p)

                                             Dan li ġej jiżdied mal-lista taħt it-titolu ‘SPe 7’ fil-punt 2.2 tal-Anness III:
                                             ‘IS: Óheimilt er að nota efnið á varptíma fugla.
                                             NO: Må ikke brukes i fuglenes hekketid.’

                                             (q)

                                             Dan li ġej jiżdied mal-lista taħt it-titolu ‘SPe 8’ fil-punt 2.2 tal-Anness III:
                                             ‘IS: Hættulegt frævandi skordýrum/Til að vernda býflugur og önnur frævandi skordýr er óheimilt að nota efnið á blómstrandi nytjaplöntur/Óheimilt er að nota efnið þar sem býflugur eru í fæðuleit/Fjarlægið býkúpur meðan meðhöndlun með efninu fer fram eða hyljið þær á meðan og í (tilgreinið tíma) að lokinni meðhöndlun/Óheimilt er að nota efnið ef blómstrandi illgresi er til staðar/Eyða skal illgresi áður en það blómgast/Óheimilt er að nota efnið fyrir (tilgreinið tíma).
                                             NO: Farlig for bier./For å beskytte bier og andre pollinerende insekter må dette produkt ikke brukes mens kulturen blomstrer./Må ikke brukes der biene søker næring./Dekk til eller flytt bikuber i behandlingsperioden og i (nevn antall timer/dager) etter behandlingen./Må ikke brukes i nærheten av blomstrende ugress./Fjern ugresset før det blomstrer./Må ikke brukes før (tidspunkt).’

                                             (r)

                                             Dan li ġej jiżdied mal-lista fil-punt 2.3 tal-Anness III:
                                             ‘IS: Til að koma í veg fyrir þolmyndun skal ekki nota þetta eða annað varnarefni sem inniheldur (tilgreinið virkt efni eða flokk virkra efna eftir því sem við á) oftar eða lengur en (tilgreinið hversu oft eða lengi má nota efnið).
                                             NO: For å unngå utvikling av resistens må dette produkt eller andre produkter som inneholder (angi virksomt stoff eller gruppe av virksomme stoffer) kun brukes/ikke brukes mer enn (i tidsperioden eller antall ganger).’

                                             (s)

                                             Dan li ġej jiżdied mal-lista taħt it-titolu ‘SPr 1’ fil-punt 2.4 tal-Anness III:
                                             ‘IS: Beitu skal komið fyrir þannig að ekki sé hætta á að önnur dýr komist í hana. Festa skal beituna tryggilega þannig að nagdýr geti ekki dregið hana í burtu.
                                             NO: Produktet skal plasseres på en slik måte at risikoen for at andre dyr kan innta produktet minimeres. Pass på at produkt i blokkform ikke kan flyttes vekk av de gnagere som skal bekjempes.’

                                             (t)

                                             Dan li ġej jiżdied mal-lista taħt it-titolu ‘SPr 2’ fil-punt 2.4 tal-Anness III:
                                             ‘IS: Auðkennið svæðið, sem meðhöndla á, meðan á meðhöndlun stendur. Varað skal við hættunni á að verða fyrir eitrun (beinni eða óbeinni) af völdum storkuvarans og tilgreina skal móteitrið við honum.
                                             NO: Det behandlede området skal merkes i behandlingsperioden. Faren for forgiftning (primær eller sekundær) ved inntak av antikoaguleringsmidler, samt motgift, skal angis på oppslag.’

                                             (u)

                                             Dan li ġej jiżdied mal-lista taħt it-titolu ‘SPr 3’ fil-punt 2.4 tal-Anness III:
                                             ‘IS: Hræ nagdýra skulu fjarlægð daglega af meðhöndlaða svæðinu meðan meðhöndlun stendur yfir. Ekki má setja hræin í opin sorpílát.
                                             NO: Døde gnagere skal fjernes fra behandlingsområdet hver dag. Døde gnagere må ikke plasseres i åpne avfallsbeholdere.’

                                 13f.

                                    32012 R 0844: Ir-Regolament ta' Implimentazzjoni tal-Kummissjoni (UE) Nru 844/2012 tat-18 ta' Settembru 2012 li jistabbilixxi d-dispożizzjonijiet meħtieġa għall-implimentazzjoni tal-proċedura ta' tiġdid għas-sustanzi attivi, kif previst fir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti (ĠU L 252, 19.9.2012, p. 26).”

                     2.

                     It-test tal-punt 13b (ir-Regolament tal-Kummissjoni (UE) Nru 544/2011) huwa sostitwit b'dan li ġej:
                     “32013 R 0283: Ir-Regolament tal-Kummissjoni (UE) Nru 283/2013 tal-1 ta' Marzu 2013 li jistipula r-rekwiżiti tad-dejta għas-sustanzi attivi, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti (ĠU L 93, 3.4.2013, p. 1).”

                     3.

                     It-test tal-punt 13c (ir-Regolament tal-Kummissjoni (UE) Nru 545/2011) huwa sostitwit b'dan li ġej:
                     “32013 R 0284: Ir-Regolament tal-Kummissjoni (UE) Nru 284/2013 tal-1 ta' Marzu 2013 li jistipula r-rekwiżiti tad-dejta għall-prodotti għall-protezzjoni tal-pjanti, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti (ĠU L 93, 3.4.2013, p. 85).”

               Artikolu 2
         It-test tal-punti 6 (id-Direttiva tal-Kunsill 79/117/KEE) u 12a (id-Direttiva tal-Kunsill 91/414/KEE) fil-Kapitolu XV tal-Anness II tal-Ftehim taż-ŻEE huma mħassra.
         Artikolu 3
         It-testi tar-Regolamenti (KE) Nru 1107/2009, (UE) Nru 540/2011, kif ikkorreġuti mill-ĠU L 26, 28.1.2012, p. 38; (UE) Nru 541/2011, (UE) Nru 544/2011, (UE) Nru 545/2011, (UE) Nru 546/2011, (UE) Nru 547/2011, (UE) Nru 844/2012, (UE) Nru 283/2013 u (UE) Nru 284/2013 bil-lingwa Islandiża u b'dik Norveġiża, li għandhom jiġu ppubblikati fis-Suppliment taż-ŻEE ta' Il-Ġurnal Uffiċjali tal-Unjoni Ewropea, huma awtentiċi.
         Artikolu 4
         Din id-Deċiżjoni għandha tidħol fis-seħħ f', dment li jkunu saru n-notifiki kollha, skont l-Artikolu 103(1) tal-Ftehim taż-ŻEE (*).
         Għal-Liechtenstein, din id-Deċiżjoni għandha tidħol fis-seħħ fl-istess jum jew fil-jum tad-dħul fis-seħħ tal-Ftehim bejn il-Liechtenstein u l-Awstrija li jistabbilixxi l-kooperazzjoni fil-qasam ta' proċeduri ta' awtorizzazzjoni għall-prodotti għall-protezzjoni tal-pjanti u aġġuvanti skont ir-Regolament (KE) Nru 1107/2009, skont liema jkun l-iktar tard.
         Artikolu 5
         Din id-Deċiżjoni għandha tiġi ppubblikata fit-Taqsima taż-ŻEE ta' Il-Ġurnal Uffiċjali tal-Unjoni Ewropea u fis-Suppliment taż-ŻEE tiegħu.

            Magħmul fi Brussell, …

                  Għall-Kumitat Konġunt taż-ŻEE

                  Il-President

                  Is-Segretarji

                  Għall-Kumitat Konġunt taż-ŻEE

            (1)  ĠU L 309, 24.11.2009, p. 1.

            (2)  ĠU L 153, 11.6.2011, p. 1.

            (3)  ĠU L 153, 11.6.2011, p. 187.

            (4)  ĠU L 155, 11.6.2011, p. 1.

            (5)  ĠU L 155, 11.6.2011, p. 67.

            (6)  ĠU L 155, 11.6.2011, p. 127.

            (7)  ĠU L 155, 11.6.2011, p. 176.

            (8)  ĠU L 252, 19.9.2012, p. 26.

            (9)  ĠU L 93, 3.4.2013, p. 1.

            (10)  ĠU L 93, 3.4.2013, p. 85.

            (11)  ĠU L 33, 8.2.1979, p. 36.

            (12)  ĠU L 230, 19.8.1991, p. 1.

            (*)  [Ma huwa indikat l-ebda rekwiżit kostituzzjonali.] [Hemm indikati rekwiżiti kostituzzjonali.]


title: 2010/708/UE: Deċiżjoni tal-Kunsill tat- 22 ta' Novembru 2010 li taħtar membru Awstrijak u żewġ membri supplenti Awstrijaċi fil-Kumitat tar-Reġjuni

text:
               24.11.2010

               MT

               Il-Ġurnal Uffiċjali tal-Unjoni Ewropea

               L 308/52

         DEĊIŻJONI TAL-KUNSILL
   tat-22 ta' Novembru 2010
   li taħtar membru Awstrijak u żewġ membri supplenti Awstrijaċi fil-Kumitat tar-Reġjuni
   (2010/708/UE)
   IL-KUNSILL TAL-UNJONI EWROPEA,
   Wara li kkunsidra it-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta tal-Gvern Awstrijak,
   Billi:

               (1)

               Fit-22 ta' Diċembru 2009 u fit-18 ta' Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2010 sal-25 ta' Jannar 2015.

               (2)

               Konsegwentement għat-tmiem tal-mandat tas-Sur Johannes PEINSTEINER, sar vakanti siġġu ta' membru fil-Kumitat tar-Reġjuni.

               (3)

               Konsegwentement għall-ħatra tas-Sur Markus LINHART bħala membru tal-Kumitat tar-Reġjuni, sar vakanti siġġu ta' membru supplenti.

               (4)

               Konsegwentement għat-tmiem tal-mandat tas-Sinjura Marianne FÜGL, sar vakanti post ta' membru supplenti fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huma b’dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta' Jannar 2015:

               (a)

               bħala membru:

                           —

                           Herr Bürgermeister von Bregenz, Dipl.Ing. Markus LINHART,

                     u

               (b)

               bħala membri supplenti:

                           —

                           Herr Bürgermeister von St. Wolfgang, Landtagsabgeordneter Johannes PEINSTEINER

                           —

                           Herr Gemeinderat Nationalratsabgeordneter Hannes WENINGER.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-22 ta’ Novembru 2010.

            Għall-Kunsill

            Il-President

         S. VANACKERE

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: Id-Deċiżjoni tal-Kumitat Eżekuttiv tal-25 ta'April 1997. dwar l-għoti tal-kuntratt għall-istudju preliminari SIS II (SCH/Com-ex (97) 2 rev. 2)

text:
Avviż Legali Importanti

|

41997D0002

Official Journal L 239 , 22/09/2000 P. 0440 - 0440

		Id-Deċiżjoni tal-Kumitat Eżekuttivtal-25 ta'April 1997.dwar l-għoti tal-kuntratt għall-istudju preliminari SIS II(SCH/Com-ex (97) 2 rev. 2)IL-KUMITAT EŻEKUTTIV,Wara li kkunsidra l-Artikolu 132 tal-Konvenzjoni li timplimenta l-Ftehim ta' Schengen,Wara li kkunsidra d-deċiżjoni adottata fil-laqgħa fil-Lussemburgu fid-19 ta' Diċembru 1996 biex jiġi kkreat SIS, SIS II tat-tieni ġenerazzjoni, li m'għandhomx biss jippermettu l-integrazzjoni ta' l-Istati kollha ta' Schengen iżda għandhom ukoll jinkludu funzjonijiet ġodda,Billi l-kreazzjoni ta' SIS II tirrikjedi li jsir studju preliminari biex tiġi ddefinita l-arkitettura tas-sistema l-ġdida u billi, għal dan l-iskop, għandha tibda proċedura skond id-Direttiva 92/50/KEE tat-18 ta' Ġunju 1992 dwar il-kordinazzjoni ta' proċeduri għall-għotji ta' kuntratti tas-servizz pubbliku,IDDEĊIEDA DAN LI ĠEJ:1. Il-Portugall huwa hawnhekk mogħti l-istruzzjoni li jaħdem mill-qrib ma' l-Istati l-oħra ta' Schengen biex jagħti l-kuntratt għall-istudju preliminari għas-SIS II billi jibda proċedura skond id-Direttiva 92/50/KEE tat-18 ta' Ġunju 1992 dwar il-kordinazzjoni ta' proċeduri għall-għoti ta' kuntratti tas-servizz pubbliku u skond il-liġi applikabbli tal-Portugall.2. Il-Portugal huwa hawnhekk fdat bil-kordinazzjoni u bil-ġestjoni ta' l-estimi ta' dan il-proġett, waqt li jaħdem mill-qrib ma' l-Istati l-oħra ta' Schengen.3. Għandu jiġi stabbilit Regolament Finanzjarju biex jirregola d-domandi kollha ta' l-estimi relatati mal-fondi dwar l-istudju preliminari għas-SIS II; dan ir-Regolament għandu jipprovdi lill-Portugall bil-garanziji legali u finanzjarji kollha.4. Għandu ukoll jitwaqqaf Regolament Amministrattiv biex jiddefinixxi biċ-ċar il-poteri u l-obbligazzjonijiet tal-partijiet kollha involuti, speċjalment l-awtorità kontraenti, l-Istati ta' Schengen u s-Segretarjat ta' Schengen.5. Is-Segretarjat ta' Schengen għandu jikkordina l-proġett, inkluża t-tmexxija amministrattiva u l-kordinazzjoni bejn il-gruppi tax-xogħol varji ta' Schengen, f'kollaborazzjoni mill-qrib ma' l-amministratur tal-proġett u l-kap tal-ġestjoni ta' l-estimi.6. Il-Kumitat Eżekuttiv hawnhekk jagħti mandat lill-Grupp Ċentrali biex jissorvelja l-proċedura, speċifikament dwar:(a) l-ispeċifikazzjonijiet għall-istudju preliminari għas-SIS II u n-notifika għas-sejħa għall-offerti;(b) ir-Regolament Finanzjarju u r-Regolament Amministrattiv.Lisbona, il-25 ta'April 1997.Il-PresidentFrancesco Seixas da Costa--------------------------------------------------


title: Deċiżjoni tal-Kunsill (UE) 2017/1435 tas-17 ta' Lulju 2017 dwar il-pożizzjoni li għandha tittieħed f'isem l-Unjoni Ewropea fil-Kunsill ta' Assoċjazzjoni stabbilit mill-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra, fir-rigward tal-adozzjoni tal-Aġenda ta' Assoċjazzjoni bejn l-UE u r-Repubblika tal-Moldova

text:
               8.8.2017

               MT

               Il-Ġurnal Uffiċjali tal-Unjoni Ewropea

               L 205/68

         DEĊIŻJONI TAL-KUNSILL (UE) 2017/1435
   tas-17 ta' Lulju 2017
   dwar il-pożizzjoni li għandha tittieħed f'isem l-Unjoni Ewropea fil-Kunsill ta' Assoċjazzjoni stabbilit mill-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra, fir-rigward tal-adozzjoni tal-Aġenda ta' Assoċjazzjoni bejn l-UE u r-Repubblika tal-Moldova
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217, flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra (1) (il-“Ftehim”), ġie ffirmat fis-27 ta' Ġunju 2014 u daħal fis-seħħ fl-1 ta' Lulju 2016.

               (2)

               F'konformità mal-Artikolu 436(1) tal-Ftehim, il-Kunsill ta' Assoċjazzjoni għandu s-setgħa li jadotta rakkomandazzjonijiet, bil-għan li jinkisbu l-objettivi tal-Ftehim.

               (3)

               Sabiex jiffaċilitaw l-applikazzjoni tal-Ftehim, il-Partijiet qablu li jistabbilixxu Aġenda ta ' Assoċjazzjoni bil-għan li jipprovdu lista ta' prijoritajiet għall-ħidma konġunta tagħhom skont is-settur.

               (4)

               Il-partijiet qablu dwar Aġenda ta' Assoċjazzjoni biex jiffaċilitaw l-implimentazzjoni tal-Ftehim. L-Aġenda ta' Assoċjazzjoni ser tiġi adottata mill-Kunsill ta' Assoċjazzjoni stabbilit mill-Ftehim.

               (5)

               Il-pożizzjoni tal-Unjoni fil-Kunsill ta' Assoċjazzjoni dwar l-adozzjoni ta' Aġenda ta' Assoċjazzjoni bejn l-UE u r-Repubblika tal-Moldova għall-2017-2019 għandha tiġi adottata mill-Kunsill,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni fil-Kunsill ta' Assoċjazzjoni stabbilit mill-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra, fir-rigward tal-adozzjoni tal-Aġenda ta' Assoċjazzjoni bejn l-UE u r-Repubblika tal-Moldova għall-2017-2019, għandha tiġi bbażata fuq l-abbozz ta' Rakkomandazzjoni tal-Kunsill ta' Assoċjazzjoni mehmuż ma' din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-17 ta' Lulju 2017.

            Għall-Kunsill

            Il-President

         F. MOGHERINI

      (1)  ĠU L 260, 30.8.2014, p. 4.

      ABBOZZ
      RAKKOMANDAZZJONI Nru 1/2017 TAL-KUNSILL TA' ASSOĊJAZZJONI BEJN L-UE U R-REPUBBLIKA TAL-MOLDOVA
      ta'
      dwar l-Aġenda ta' Assoċjazzjoni bejn l-UE u r-Repubblika tal-Moldova
      IL-KUNSILL TA' ASSOĊJAZZJONI BEJN L-UE U R-REPUBBLIKA TAL-MOLDOVA,
      Wara li kkunsidra l-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra,
      Billi:

                  (1)

                  Il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra (1) (il-“Ftehim”) ġie ffirmat fis-27 ta' Ġunju 2014 u daħal fis-seħħ fl-1 ta' Lulju 2016.

                  (2)

                  F'konformità mal-Artikolu 436(1) tal-Ftehim il-Kunsill ta' Assoċjazzjoni għandu s-setgħa li jadotta rakkomandazzjonijiet, bil-għan li jintlaħqu l-objettivi tal-Ftehim.

                  (3)

                  Skont l-Artikolu 453(1) tal-Ftehim, il-Partijiet għandhom jieħdu kwalunkwe miżura ġenerali jew speċifika meħtieġa sabiex jissodisfaw l-obbligi tagħhom skont il-Ftehim u jiżguraw li jintlaħqu l-objettivi stabbiliti fil-Ftehim.

                  (4)

                  Ir-rieżami tal-Politika Ewropea tal-Viċinat ippropona fażi ġdida ta' involviment mal-imsieħba, li tippermetti sens akbar ta' sjieda miż-żewġ naħat.

                  (5)

                  L-Unjoni u r-Repubblika tal-Moldova qablu li jikkonsolidaw is-sħubija tagħhom billi qablu fuq sett ta' prijoritajiet għall-perijodu 2017-2019 bil-għan li jappoġġaw u jsaħħu r-reżiljenza u l-istabbiltà tar-Repubblika tal-Moldova, filwaqt li jfittxu assoċjazzjoni politika aktar mill-qrib u integrazzjoni ekonomika aktar profonda.

                  (6)

                  Il-Partijiet għall-Ftehim qablu fuq it-test tal-Aġenda ta' Assoċjazzjoni bejn l-UE u r-Repubblika tal-Moldova, li ser tappoġġa l-implimentazzjoni tal-Ftehim, b'enfasi fuq il-kooperazzjoni fir-rigward tal-interessi kondiviżi identifikati b'mod komuni;

            ADOTTA R-RAKKOMANDAZZJONI LI ĠEJJA:
      Artikolu 1
      Il-Kunsill ta' Assoċjazzjoni jirrakkomanda li l-Partijiet jimplimentaw l-Aġenda ta' Assoċjazzjoni bejn l-UE u r-Repubblika tal-Moldova kif tinsab fl-Anness.
      Artikolu 2
      L-Aġenda ta' Assoċjazzjoni bejn l-UE u r-Repubblika tal-Moldova, kif tinsab fl-Anness, għandha tissostitwixxi l-Aġenda ta' Assoċjazzjoni bejn l-UE u r-Repubblika tal-Moldova li ġiet adottata fis-26 ta' Ġunju 2014.
      Artikolu 3
      Din ir-Rakkomandazzjoni għandha tieħu effett fil-jum tal-adozzjoni tagħha.

         Magħmul fi …, [jum xahar 2017].

               Għall-Kunsill ta' Assoċjazzjoni

               Il-President

         (1)  ĠU L 260, 30.8.2014, p. 4.


title: Deċiżjoni (UE) 2015/1644 tal-Parlament Ewropew tad-29 ta' April 2015 dwar l-għeluq tal-kontijiet tal-Aġenzija Ewropea tas-Sikurezza tal-Avjazzjoni għas-sena finanzjarja 2013

text:
               30.9.2015

               MT

               Il-Ġurnal Uffiċjali tal-Unjoni Ewropea

               L 255/195

      DEĊIŻJONI (UE) 2015/1644 TAL-PARLAMENT EWROPEW
      tad-29 ta' April 2015
      dwar l-għeluq tal-kontijiet tal-Aġenzija Ewropea tas-Sikurezza tal-Avjazzjoni għas-sena finanzjarja 2013
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Aġenzija Ewropea tas-Sikurezza tal-Avjazzjoni għas-sena finanzjarja 2013,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea tas-Sikurezza tal-Avjazzjoni għas-sena finanzjarja 2013, flimkien mat-tweġibiet tal-Aġenzija (1),

                  —

                  wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Aġenzija għall-implimentazzjoni tal-baġit għas-sena finanzjarja 2013 (05304/2015 — C8-0054/2015),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3),

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (4), u b'mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabblixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (5), u b'mod partikolari l-Artikolu 60 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (6),

                  —

                  wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (7), u b'mod partikolari l-Artikolu 108 tiegħu,

                  —

                  wara li kkunsidra l-Artikolu 94 u l-Anness V tar-Regoli ta' Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A8-0074/2015),

         1.

            Jinnota li l-kontijiet annwali finali tal-Aġenzija Ewropea tas-Sikurezza tal-Avjazzjoni huma kif annessi mar-rapport tal-Qorti tal-Awdituri;

         2.

            Japprova l-għeluq tal-kontijiet tal-Aġenzija Ewropea tas-Sikurezza tal-Avjazzjoni għas-sena finanzjarja 2013;

         3.

            Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Aġenzija Ewropea tas-Sikurezza tal-Avjazzjoni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

               Il-President

            Martin SCHULZ

               Is-Segretarju Ġenerali

            Klaus WELLE

         (1)  ĠU C 442, 10.12.2014, p. 93.

         (2)  Ara n-nota f'qiegħ il-paġna 1.

         (3)  ĠU L 248, 16.9.2002, p. 1.

         (4)  ĠU L 298, 26.10.2012, p. 1.

         (5)  ĠU L 79, 19.3.2008, p. 1.

         (6)  ĠU L 357, 31.12.2002, p. 72.

         (7)  ĠU L 328, 7.12.2013, p. 42.